Polisieman moor glo buite drankwinkel(Argieffoto: Marcus Trapp/pixabay) ’n Polisiebeampte (36) van Limpopo verskyn Dinsdag in die landdroshof in Polokwane nadat hy die naweek na bewering ’n man in sy motor voor ’n drankwinkel in dié stad doodgeskiet het. Die betrokke sersant is verbonde aan die plaaslike polisie se beskerming- en veiligheidsdiens en staan nou tereg op moord. Die polisie doen intussen dissiplinêre stappe. Brig. Motlafela Mojapelo, woordvoerder van die polisie, sê Moloto Kenneth Shongwe (44) het Saterdag omstreeks 23:49 in sy motor voor ’n drankwinkel in Polokwane vir sy vriendin gewag terwyl sy in die winkel doenig was. ’n Verdagte het Shongwe in sy motor genader en hom van naby geskiet voordat die verdagte op die vlug geslaan het. Shongwe is op die toneel dood verklaar. Die sersant is Maandag in hegtenis geneem nadat hy hom by die polisiestasie in Polokwane in verband met die moord oorgegee het. Die motief vir die moord is in dié stadium nog onduidelik. Lt.genl. Thembi Hadebe, die provinsiale polisiekommissaris in Limpopo, het die voorval veroordeel en gesê hierdie “geïsoleerde kriminele optrede” deur ’n polisiebeampte sal nie geduld word nie. “Ons wil die gemeenskap gerusstel dat die meerderheid van polisielede gedissiplineerd is en hulle volgens die gedragskode gedra en standaarde handhaaf.” Volgens Hadebe sal die polisie se bestuur benewens die kriminele ondersoek wat tans aan die gang is, ook daadwerklike interne stappe teen die betrokke polisiebeampte doen.